**Eevil Stöö**, oikealta nimeltään **Tommi Liikka**, on suomalainen rap-artisti.

Hänet tunnetaan kommandopipon ja äänenmuuntimen käyttämisestä osana esiintymistään. Eevil Stöön sanoitukset käsittelevät hänen omaa elämäänsä kolmannesta persoonasta, ja yleisiä aiheita ovat pikkurikollisen elämä, yksinäisyys ja kannabiksen poltto. Eevil Stöön soolotuotanto on hyvinkin synkkää memphis-tyylistä tuotantoa, mutta muiden artistien kanssa hän on tehnyt sekä trap-musiikkia että perinteisempää hip hopia.

Ura
---

Eevil Stöö aloitti uransa Siniset Punaiset Miehet -nimisessä rap-duossa Harri Olinin kanssa nimellä Veli Stöö. Yhtye tuotti huumoripainotteista hip hoppia vuoteen 2000 asti, minkä jälkeen artistit erkanivat omiin projekteihinsa mutta ovat tehneet paljon yhteistyötä eri nimillä, muun muassa Kesäiset Äpärät ja Murmurecordings -kokoonpanoissa.

Vuonna 2002 Tommi Liikan taiteilijanimi vaihtui muotoon Eevil Stöö. Eevil Stöön ensimmäinen studioalbumi *Pinkkibikinihinkkichiksi* julkaistiin Fjuu Recordsin kautta. Myöhemmin artisti siirtyi Monsp Recordsille ja julkaisi kaksi joulu-EP:tä: *Eevil Stöön joulumanteli + rusinat* (2005) ja *Joulustöö* (2006). Vuonna 2006 Eevil Stöö julkaisi myös *Proud to Be a Stöö* -omakustannealbumin. Eevil Stöö on mukana myös Murmurecordings-kollektiivissa nimellä Plankton. Eevil Stöö toimii lisäksi DJ:nä nimellä Dead-O ja kuuluu Dead Boys Massive -kokoonpanoon sekä kokeellista elektronista musiikkia tekevään kokoonpanoon nimeltä Clouds yhdessä Samuli Tannerin kanssa. *lähde?*. Monsp Records julkaisi 16. marraskuuta 2011 Eevil Stöön *Stöö of Destruction* -albumin, jonka tuotti DJ Kridlokk. Albumi nousi parhaimmillaan Suomen virallisen albumilistan sijalle 24.

Eevil Stöö ja Ceebrolisticseista tunnettu RoopeK, alias Koksukoo, julkaisivat *Fuck Vivaldi* -nimisen albumin 20. heinäkuuta 2012. Koksukoo tuotti albumin ja räppää albumin neljällä kappaleella. Albumilla vierailevat myös muun muassa DJ Kridlokk, OG Ikonen ja Pepsi P (Julma H). Albumin julkaisun kunniaksi järjestettiin myös *Fuck Picasso* -niminen taidenäyttely, jossa esiteltiin eri taiteilijoiden tekemiä Eevil Stööhön liittyviä teoksia kuten maalauksia, julisteita ja valokuvia. Näyttelyssä oli nähtävillä myös *Fuck Vivaldi* -albumin kannessa oleva rintakuva. Näyttely järjestettiin Helsingin Kalliossa 18.–22. heinäkuuta 2012. Näyttelyn kaikki teokset olivat myytävänä. *Fuck Vivaldi* nousi ilmestyttyään Suomen virallisen albumilistan kärkeen, ja se oli myös ehdolla Emma-gaalassa 2013 vuoden hiphop- reggae- ja urbanalbumi -palkinnon saajaksi.

Eevil Stöö julkaisi *Stökiss* -nimisen mixtapen Monsp Recordsin kautta 17. kesäkuuta 2013. 1. marraskuuta 2013 *Stökiss* lisättiin ladattavaksi ilmaiseksi Eevil Stöön Bandcamp-sivulle.

Eevil Stöö ja rap-artisti Aztra muodostavat MNTTT-nimisen duon, jonka debyyttialbumi *Menetetyt* julkaistiin 1. elokuuta 2014 Monsp Recordsin kautta. Albumi on osittain Aztran tuottama, ja siltä julkaistiin näytekappaleina kappaleet "Zombei" ja "F.A.A.R.A.O." Kappaleesta "Menetetyt" julkaistiin musiikkivideo 24. heinäkuuta 2014. Albumi sijoittui Suomen virallisen albumilistan ensimmäiseksi viikolla 32 vuonna 2014, joten se on Eevil Stöön toinen listaykkönen.

Helmikuussa 2016 Eevil Stöö julkaisi studioalbumin *Iso vauva Jeesus*, jonka kappaleista *Udon*, *Aivovamma*, *Mvda Fuck*, *Tooni*, *Tyyppaa viel, Kolmannen silmän kyyneleet* sekä *Yksijäinen* on tehty musiikkivideot. Levy oli ilmestyessään Eevil Stöön kolmas listaykkönen.

Kube ja Eevil Stöö tekivät yhteislevyn "Pomo Sapiens". EP:n kappaleesta "Kolme Michelin Tähtee" julkaistiin musiikkivideo.

Kuben ja Eevil Stöön yhteinen single "HLMKS" ylitti miljoonan kuuntelukerran rajan Spotify-palvelussa 31.12.2019. Single julkaistiin Spotify-palvelussa 17.8.2018.

Eevil Stöö voitti albumillaan "Marsipan Wave" vuoden 2022 Teosto-palkinnon.

Diskografia
-----------

*Pääartikkeli: Eevil Stöön diskografia*

Lähteet
-------

1. ↑  Eevil Stöön, JV:n, Tarbash Luodin ja Pehmee Goon muodostama Musta Sade toimittaa armottoman raakaa materiaalia *Rumba.fi*.  12.12.2021. Viitattu 28.7.2022.
2. ↑  Väisänen, Outi: Monet suomiräppärit elävät kädestä suuhun – JVG takoi rahaa *HS.fi*.  1.11.2012.  Arkistoitu 8.11.2014. Viitattu 22.10.2014.
3. 1 2  Suomen salaperäisin räppäri Eevil Stöö esiintyi lauantaina uuden levynsä julkistamiskeikalla Tavastialla – tallenne nyt digitilaajien katsottavissa HS. Viitattu 22.10.2019.
4. ↑  "Tulossa paskamyrsky" – Eevil Stöö mukavuusalueensa ulkopuolella Rytmi. Viitattu 22.10.2019. (englanniksi)
5. ↑  Eevil Stö: Stöö Of Destruction Vol. 1 *Musiikkituottajat ry*. Viitattu 31.10.2012.
6. ↑  Haastattelussa Eevil Stöö *Redrum-187.com*.  13.12.2011. Viitattu 15.5.2012.
7. ↑  Fuck Picasso *Fuckpicasso.tumblr.com*. Viitattu 18.7.2012.
8. ↑  Suomen virallinen lista - Albumit 30/2012 *Musiikkituottajat ry*. Viitattu 30.7.2012.
9. ↑  Ehdokkaat julki: He taistelevat Emma-pysteistä! *Iltalehti*.  10.12.2012. Viitattu 10.12.2012.
10. ↑  Stökiss (Mixtape) *Katin Tavara*.  Arkistoitu 26.12.2013. Viitattu 7.11.2013.
11. ↑  Stökiss *Bandcamp*. Viitattu 4.2.2014.
12. ↑  Aztra / Eevil Stöö / MNTTT : Menetetyt *Levykauppa Äx*.  Arkistoitu 8.7.2014. Viitattu 2.6.2014.
13. ↑  Mnttt ( Eevil Stöö & Aztra): Menetetyt *Musiikkituottajat ry*. Viitattu 15.8.2014.
14. ↑  eevilstooVEVO *Youtube*. Viitattu 10.05.2016.
15. ↑  Teosto-palkinto Yonan, Linda Fredrikssonin, Cecilia Damströmin ja Eevil Stöön sävelteoksille  19.5.2022. Teosto. Viitattu 26.5.2022.

Aiheesta muualla
----------------

* Eevil Stöön haastattelu Redrum-187 -sivustolla


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana

 |

 |